გიორგი ლორია

გიორგი ლორია (დ. 27 იანვარი, 1986, თბილისი, საქართველოს სსრ) — ქართველი ფეხბურთელი, თბილისის „დინამოს“ მეკარე. 2024 წლის ევროპის ჩემპიონატის მონაწილე საქართველოს ეროვნული ნაკრების შემადგენლობაში.

საკლუბო კარიერა
გიორგი ლორიამ თავისი საკლუბო კარიერის განმავლობაში ხუთ სხვადასხვა ლიგაში იასპარეზა.

17 წლის ასაკში თბილისის „დინამოს“ აკადემიაში გადავიდა, საიდანაც მთავარ გუნდში პირველად 2005 წელს ითამაშა.

„დინამოში“ გატარებული ზედიზედ ცხრა სეზონის შემდეგ, კლუბი 2014 წლის ივლისში დატოვა. 2009 წლის 23 მაისს თბილისის „დინამომ“ უმაღლესი ლიგის შეხვედრაში „ბორჯომი“ 12–0 დაამარცხა. ესაა ყველაზე უხვგოლიანი შეხვედრა, რომელშიც ლორიას კარიერაში მონაწილეობა მიუღია.

ოფი
2014/2015 წლების სეზონისთვის ლორიამ კარიერა ბერძნულ„ოფი კრეტაში“ განაგრძო. მისი დებიუტი „ოფის“ რიგებში 2014 წლის 23 აგვისტოს, „პანეტოლიკოსის“ წინააღმდეგ შედგა. შეხვედრა კრეტელთ გამარჯვებით, 1–0 დასრულდა. საბოლოოდ, ლორიამ გუნდში ერთი სეზონი გაატარა, საბერძნეთის სუპერლიგაში 25 შეხვედრა ჩაატარა, საიდანაც კარი მშრალად 4 მატჩში შეინახა. „ოფის“ რიგებში ლორია 77-ნომრიანი მაისურით თამაშობდა.

კრილია
2015 წლის სექტემბერში გიორგი ლორია „კრილია სოვეტოვ სამარას“ შეუერთდა. მისი დებიუტი რუსეთის პრემიერ ლიგაში 2015 წლის 11 ნოემბერს, ყაზანის „რუბინის“ წინააღმდეგ შედგა. ლორიამ სადებიუტი 2015–16 წლების სეზონში რუსეთის პრემიერ ლიგაში 14 შეხვედრა ჩაატარა, საიდანაც კარი მშრალად 6-ში შეინახა. 2016–17 წლების სეზონში ლორიამ რუსეთის პრემეირ ლიგაში 25 შეხვედრა ითამაშა, საიდანაც კარი მშრალად 5-ში შეინახა, ხოლო „კრილია“ პრემიერ ლიგიდან გავარდა. „კრილიას“ მაისურით პრემიერ ლიგაში ბოლო მატჩი 2017 წლის 13 მაისს სანქტ-პეტერბურგის „ზენიტის“ წინააღმდეგ ჩაატარა, რომელშიც „კრილია“ 1–3 დამარცხდა.

ანჟი
2017 წლის 21 აგვისტოს ლორია „კრილიადან“ იჯარით შეუერთდა „ანჟის“, სადაც 2017/18 წლების სეზონი გაატარა. „ანჟის“ რიგებში ლორიას დებიუტი 2017 წლის 14 ოქტომბერს, რუსეთის პრემიერ ლიგის შეხვედრაში „ურალის“ წინააღმდეგ შედგა. ლორიამ 2017/18 წლების სეზონში რუსეთის პრემიერ ლიგაში ჯამში 13 შეხვედრა ჩაატარა, საიდანაც კარი მშრალად 2-ში შეინახა.

მაგდებურგი
2019 წლის 18 იანვარს ლორიამ გერმანიის ბუნდესლიგა 2-ის კლუბ „მაგდებურგთან“ 6-თვიანი კონტრაქტი გააფორმა. ლორიას დებიუტი გუნდში 2019 წლის 29 იანვარს, ბუნდესლიგა 2-ში „ერზგებირგე აუეს“ წინააღმდეგ შედგა. შეხვედრა „მაგდებურგელთა“ გამარჯვებით, 1–0 დასრულდა. ლორიამ ბუნდესლიგა 2-ში 11 შეხვედრა ჩაატარა, საიდანაც კარი მშრალად 3-ში შეინახა.

ანორთოსისი
2019 წლის 4 ივლისს ლორიამ ხელი კვიპროსის „ანორთოსისთან“ კონტრაქტს მოაწერა, სადაც ოთხი სეზონი იყო გუნდის პირველი მეკარე. ამ 4 სეზონის განმავლობაში ლორიამ კვიპროსის ჩემპიონატში 111 შეხვედრა ჩაატარა, საიდანაც კარი მშრალად 36 შეხვედრაში შეინახა.

2021 წლის 15 მაისს „ანორთოსისმა“ ნიქოზიის „ოლიმპიაკოსი“ 2–1 დაამარცხა კვიპროსის საფეხბურთო თასი მოიგო. ფინალურ შეხვედრაში „ანორთოსის“ კარს გიორგი ლორია იცავდა.

დინამო თბილისი
ცხრაწლიანი პაუზის შემდეგ, 2023 წლის ივნისში ლორია თბილისის „დინამოს“ დაუბრუნდა და სეზონის ბოლოს, ყოველწლიურ დაჯილდოების ცერემონიაზე წლის საუკეთესო მეკარედ დასახელდა. 2024 წლის 15 მაისს ლორიამ „დინამოში“ მე-100 „მშრალი“ თამაში ჩაატარა.

ევროპის 2024 წლის ჩემპიონატის შემდეგ გიორგი ლორია თბილისის „დინამოს“ დაემშვიდობა და კარიერას არადიპუს „ომონიაში“ განაგრძობს — ტრანსფერი კვიპროსულმა კლუბმა ოფიციალურად დაადასტურა.

სანაკრებო კარიერა
გიორგი ლორიას დებიუტი საქართველოს ეროვნული საფეხბურთო ნაკრების მაისურით 2008 წლის 27 მაისს, ესტონეთის ეროვნული ნაკრების წინააღმდეგ საერთაშორისო ამხანაგურ შეხვედრაში შედგა, რომელიც ფრედ, ანგარიშით 1–1 დასრულდა.

გიორგი ლორიამ საქართველოს ეროვნული ნაკრების რიგებში 79 შეხვედრა ჩაატარა, ითამაშა 26 ამხანაგურ შეხვედრაში, მსოფლიო საფეხბურთო ჩემპიონატის შესარჩევი ეტაპის 21, ევროპის საფეხბურთო ჩემპიონატის შესარჩევი ეტაპის 18 და უეფა-ს ერთა ლიგის 14 შეხვედრაში. სანაკრებო კარიერის განმავლობაში გიორგი ლორიამ ერთი წითელი ბარათი მიიღო. იგი 2013 წლის 2 ივნისს, ირლანდიის ეროვნული საფეხბურთო ნაკრების წინააღმდეგ ჩატარებული ამხანაგური შეხვედრის მე-20 წუთზე გააძევეს მოედნიდან. გიორგი ლორია ეროვნული ნაკრების რიგებში იყო 2010, 2014, 2018, და 2022 წლების მსოფლიო საფეხბურთო ჩემპიონატის საკვალიფიკაციო ეტაპზე; ევროპის 2012, 2016, 2020 და 2024 წლების ევროპის საფეხბურთო ჩემპიონატის საკვალიფიკაციო ეტაპებზე. გიორგი ლორიამ მონაწილეობა მიიღო უეფა-ს ერთა ლიგის პირველ მატჩში, რომელშიც 2018 წლის 6 სექტემბერს, საქართველოს ნაკრებმა ყაზახეთის ეროვნული საფეხბურთო ნაკრები ანგარიშით 2–0 დაამარცხა.

გიორგი ლორია საქართველოს ეროვნული ნაკრების შემდაგენლობის წევრი იყო 2024 წლის ევროპის საფეხბურთო ჩემპიონატზე.

2025 წლის 4 ივნისს, ლორიამ ნაკრების რიგებში ბოლო მატჩი ფარერის კუნძულების ეროვნული საფეხბურთო ნაკრების წინააღმდეგ ჩაატარა. შეხვედრა საქართველოს ნაკრების გამარჯვებით, 1–0 დასრულდა.

სანაკრებო სტატისტიკა
სატრანსფერო ღირებულება
ლორიას ამჟამინდელი სატრანსფერო ღირებულება 25 000 ევროს შეადგენს.

მიღწევები
საკლუბო
ანორთოსისი
კვიპროსის თასი
თასის მფლობელი: 2020–21
კვიპროსის სუპერთასი
ფინალისტი: 2021

დინამო თბილისი
უმაღლესი ლიგა
ჩემპიონი (3): 2007–08, 2012–13, 2013–14
ვიცე-ჩემპიონი (4): 2006–07, 2008–09, 2009–10, 2010–11
საქართველოს თასი
თასის მფლობელი (3): 2008–09, 2012–13, 2013–14
ფინალისტი (1): 2009–10
საქართველოს სუპერთასი
თასის მფლობელი (2): 2005–06, 2008–09
ფინალისტი (2): 2009–10, 2013–14

ჯილდოები
ღირსების ორდენი: 2024